ΓΡΑΠΤΗ ΕΡΩΤΗΣΗ E-1073/01

υποβολή: Stavros Xarchakos (PPE-DE) και Antonios Trakatellis (PPE-DE) προς την Επιτροπή

(5 Απριλίου 2001)

Θέμα: Κατασκευή Ολυμπιακών εγκαταστάσεων στο Μαραθώνα - Σχοινιά

Σύμφωνα με ανακοίνωση της Ακαδημίας Αθηνών ζητήθηκε η προσωπική παρέμβαση του Έλληνα πρωθυπουργού κ. Σημίτη, προκειμένου να αποτραπεί η κατασκευή του ολυμπιακού κωπηλατοδρομίου στον ιστορικό χώρο του Μαραθώνα. Η Ακαδημία Αθηνών ανέφερε ότι, ήδη από τις 26 Ιανουαρίου 2001, εξήγησε με επιστολή της στον κ. Σημίτη τους λόγους για τους οποίους θα πρέπει να ματαιωθεί η κατασκευή του κωπηλατοδρομίου στην περιοχή του Μαραθώνα - Σχοινιά. Η ιστορική τοποθεσία απειλείται με καταστροφή, ενώ το ίδιο αναμένεται να γίνει και με την ευαίσθητη οικολογικά περιοχή τουγροβιότοπου του Σχοινιά, κάτι που έχουν άλλωστε επισημάνει πολλές οικολογικές οργανώσεις, όπως η WWF - Hellas και άλλες.

Θα μπορούσε να με πληροφορήσει η Ευρωπαϊκή Επιτροπή για το ποιά είναι η επίσημη θέση της για το όλο θέμα και πώς σκοπεύει ενδεχομένως να παρέμβει προς την ελληνική κυβέρνηση η οποία εμφανίζεται αποφασισμένη να προχωρήσει, παρόλα αυτά, στην κατασκευή του έργου, παρά τις αντιδράσεις στο εσωτερικό της Ελλάδας αλλά και στο εξωτερικό, όπως άλλωστε αποδεικνύει και η ανακοίνωση του Τμήματος Κλασσικών Σπουδών του Πανεπιστημίου του Cambridge που ζητά τον σεβασμό των λειψάνων του ανθρώπινου παρελθόντος στην ιδιαιτέρως ευαίσθητη αυτή περιοχή;

Απάντηση της κας Wallstrm εξ ονόματος της Επιτροπής

(22 Ιουνίου 2001)

Όσον αφορά τις περιβαλλοντικές πτυχές του έργου, τις οποίες εκθέτουν τα Αξιότιμα Μέλη του Κοινοβουλίου, η Επιτροπή κατέστη αποδέκτης καταγγελίας που αφορά, ειδικότερα, τον αντίκτυπο του σχεδιαζόμενου κέντρου κωπηλασίας και κανώ στην διατήρηση της περιοχής του Σχοινιά.

Οι ελώδεις εκτάσεις του Σχοινιά δεν έχουν προταθεί από την Ελλάδα στο πλαίσιο της Οδηγίας για τα Πτηνά (Οδηγία του Συμβουλίου 79/409/ΕΟΚ της 2ας Απριλίου 1979 περί της διατηρήσεως των αγρίων πτηνών(1)) ή της Οδηγίας για τα Ενδιαιτήματα (οδηγία 92/43/ΕΟΚ της 21ης Μαΐου 1992 περί της διατηρήσεως των φυσικών οικοτόπων (ενδιαιτημάτων) καθώς και της άγριας πανίδας και χλωρίδας(2)), γιαπαγωγή στο δίκτυο Natura 2000. Ωστόσο, δεδομένου ότι η τοποθεσία έχει περιληφθεί σε σχετικούς καταλόγους επιστημονικής αναφοράς, η Επιτροπή επικοινώνησε με τις ελληνικές αρχές στο πλαίσιο της προαναφερθείσας καταγγελίας, ζητώντας ειδικότερες πληροφορίες για το σχεδιαζόμενο ολυμπιακό έργο. Η Επιτροπή επιδιώκει την συμβατότητα του σχεδίου με την διαφύλαξη της αξίας της τοποθεσίας όσον αφορά τη διατήρηση.

Στην απάντησή τους στα ερωτήματα της Επιτροπής, οι ελληνικές αρχέςπογραμμίζουν το συνολικό όφελος από την σχεδιαζόμενη κατασκευή, σε συνδυασμό με την ίδρυση εθνικού δρυμού στην περιοχή. Πέραν της απαντήσεως αυτής και κατόπιν προσθέτων πληροφοριών που περιήλθαν σε γνώση της Επιτροπής, η Επιτροπή πραγματοποίησε προσφάτως επιτόπια εκτίμηση της κατάστασης. Τα συγκεντρωθέντα στοιχεία εξετάζονται προκειμένου να ληφθεί απόφαση από την Επιτροπή για την συνέχεια επί του θέματος.

Όσον αφορά τα πολιτισμικά χαρακτηριστικά της τοποθεσίας, το άρθρο 151 (πρώην άρθρο 128) της Συνθήκης ΕΚ αποδίδει στην Επιτροπή έναν ρόλο ενθάρρυνσης της συνεργασίας των κρατών μελών στον πολιτισμικό τομέα. Το ζήτημα που θέτει το Αξιότιμο Μέλος του Κοινοβουλίου δεν εμπίπτει στις αρμοδιότητες της Κοινότητας, αλλά, βάσει της αρχής της επικουρικότητας, στις αποκλειστικές αρμοδιότητες του κράτους μέλους.

(1) ΕΕ L 103 της 25.4.1979.

(2) ΕΕ L 206 της 22.7.1992.